የመኤሶ ዳዋሌ የባቡር ግንባታ ፕሮጀክት 35 በመቶ ተጠናቀቀ
አዲስ አበባ ፣ የካቲት 22/ 2006 (ዋኢማ) – የመኤሶ ዳዋሌ የባቡር ግንባታ ፕሮጀክት የሲቪል ስራ እስከ መጪው ነሃሴ ወር ድረስ ይጠናቀቃል። ይህ ከሰበታ ዳዋሌ የሚዘረጋው የባቡር ፕሮጀክት የፕሮጀክቱ ሁለተኛ ክፍል ሲሆን 339.1 ኪሎ ሜትር ሲሸፍን ፥ አጠቃላይ የግንባታ ሂደቱም 35 በመቶ ላይ ደርሷል። በመንግሰት ኮሚኒኬሸን ጉዳዮች ጽህፈት ቤት አስተባበሪነት የተለያዩ የመገናኛ ብዙሃን ባለሙያዎች ፕሮጀከቱን ዛሬ ተዘዋውረው ጎብኝተዋል። የፕሮጀክቱ ዋና ስራ አስኪያጅ ኢንጅነር ጌታቸው መኮንን በዚህ ወቅት እንዳሉት ፥ እስካሁን 23.5 ሜትሪክ ቶን የአፈርና የድንጋይ ሙሌት ስራ ተከናውኗል። በተጨማሪም ሀዲዱ የሚያርፍበት ስሊፐር እየተሰራ ሲሆን ፥ ለባቡር መስመሩ የሚያስፈልጉ ከ63 ሺህ በላይ ስሊፐሮች ተመርተዋል። በተያያዘ ባቡሩ የሚያልፍበት መልክዓ ምድርን  ታሳቢ ያደረገና ዝቅ ያሉ የመሬት ክፍሎችን ከተቀሩት ለማገናኘት የሚያስችሉ 69 ድልድዮች እንደሚያስፈለጉትና ከእነዚህም ውስጥ 22 ድልድዮችን የመግጠም ተግባር መከናወኑንም ዋና ስራ አስኪያጁ ገልፀዋል። በአጠቃላይ 42 ወራትን ይፈጃል የተባለውና ኢትዮጵያንና ጅቡቲን የሚያገኛኘው ይህ የባቡር መስመር ፥ ቀደም ሲል ቀናትን ይወስድ የነበረውን የጭነት ጉዞ ወደ 8 ሰዓት ዝቅ እንዲል የሚያስችል ይሆናል። (ኤፍ.ቢ.ሲ)